Na temelju članka 118. Zakona o odgoju i obrazovanju u osnovnoj i srednjoj školi (Narodne novine broj 87/08, 86/09, 92/10, 105/10 –ispr. 90/11, 16/12, 5/12, 86/12, 126/12 – pročišćeni tekst, 94/13, 152/14 i 7/17, 68/18, 98/19 i 64/20), članka 21. Zakona o zaštiti od požara (NN broj 92/10), članaka 1. i 3. Pravilnika o sadržaju općeg akta iz područja zaštite od požara (NN broj 116/11) i članka 29. i 177. Statuta Osnovne škole Marije Jurić Zagorke, Školski odbor na sjednici održanoj dana 30. ožujka 2021. godine donio je :

# PRAVILNIK O ZAŠTITI OD POŽARA

**1. TEMELJNE ODREDBE**

**Članak 1.**

Pravilnikom o zaštiti od požara (dalje u tekstu : Pravilnik) Osnovna škola Marije Jurić Zagorke (dalje u tekstu: Škola) uređuje:

* temeljne odredbe u svezi provedbe i unapređivanja zaštite od požara
* ustrojstvo i način provođenja zaštite od požara, obveze i odgovornosti radnika zaduženog za obavljanje poslova zaštite od požara
* obveze i odgovornosti u provedbi mjera zaštite od požara
* obveze i odgovornosti osoba s posebnim ovlastima i odgovornostima
* unutarnja kontrola provedbe mjera zaštite od požara i ovlasti, obveze i odgovornosti
* način upoznavanja radnika prilikom stupanja na rad s opasnostima i općim mjerama zaštite od požara te osposobljavanje radnika za zaštitu od požara i vođenje evidencije o tome
* osposobljavanje radnika za rukovanje opremom i sredstvima za dojavu i gašenje početnih požara, periodične provjere znanja i vođenja evidencije o tome
* osposobljavanja radnika za rad na radnim mjestima s povećanim opasnostima
* održavanje opreme i sredstava za gašenje požara i osoba zadužena za održavanje opreme
* održavanje u ispravnom stanju uređaja i instalacija čija neispravnost može prouzročiti požar ili eksploziju
* poduzimanje odgovarajućih organizacijskih i tehničkih mjera zaštite od požara u slučaju privremenog požarnog rizika
* ustrojstvo motrenja, javljanja i uzbunjivanja o opasnostima od požara
* mjere zabrane i ograničenja iz zaštite od požara te prostorije i prostori na koje se one odnose
* postupanje u slučaju nastanka požara

**Članak 2.**

Izrazi navedeni u ovom Pravilniku u muškom rodu glede rodne pripadnosti neutralni su i odnose se na osobe oba spola.

**Članak 3.**

Odredbe ovog Pravilnika odnose se na sve radnike Škole i treće osobe za vrijeme njihovog boravka u Školi.

**Članak 4.**

U Školi se provodi zaštita od požara u svim unutarnjim i vanjskim prostorima i okolišu Škole u skladu sa zakonskim odredbama, podzakonskim aktima i ovim Pravilnikom.

#### 2. USTROJSTVO I NAČIN PROVOĐENJA ZAŠTITE OD POŽARA, OBVEZE I ODGOVORNOSTI RADNIKA ZADUŽENOG ZA OBAVLJANJE POSLOVA ZAŠTITE OD POŽARA

**Članak 5.**

1. Ravnatelj Škole odgovoran je za provedbu mjera zaštite od požara u Školi.
2. U izvršavanju obveza iz stavka 1. ovog članka ravnatelj:

* osigurava izvršavanje svih propisanih obveza iz područja zaštite od požara i nadzire provođenje propisanih mjera zaštite od požara
* redovito nabavlja opremu i sredstava za zaštitu od požara
* određuje radnika zaduženog za obavljanje poslova zaštite od požara
* pravodobno upućuje radnike na redovita osposobljavanja u svezi zaštite od požara
* pri zasnivanju radnog odnosa upoznaje radnike škole o opasnostima i općim mjerama zaštite od požara , odnosno daje ovlaštenje drugom radniku škole da izvrši tu obvezu
* organizira spašavanje radnika i drugih osoba u Školi u slučaju izbijanja požara
* poduzima i druge radnje i mjere u svezi sa zaštitom od požara.

**Članak 6.**

1. Ravnatelj će za radnika koji će biti zadužen za obavljanje poslova zaštite od požara i unapređenje stanja zaštite od požara odrediti osobu koja ima najmanje završeno srednjoškolsko obrazovanje u programu gimnazije ili srednjoškolsko strukovno obrazovanje u 4 godišnjem trajanju i položen stručni ispit na način kako je propisao ministar nadležan za unutarnje poslove.
2. Osoba iz stavka 1. ovoga članka mora imati odgovarajuću ispravu o položenom stručnom ispitu prema stavku 1. ovog članka koja se čuva u personalnom dosjeu radnika.

**Članak 7.**

Osoba zadužena za obavljanje poslova zaštite od požara iz članka 6 . ovog Pravilnika :

* skrbi o provođenju preventivnih mjera zaštite od požara
* nadzire pridržavanje mjera zaštite od požara
* nadzire ispravnost uređaja i opreme za gašenje požara
* nadzire ispravnost svih uređaja i opreme te instalacija koje bi mogle izazvati požar
  + provodi unutarnju kontrolu provedbe mjera zaštite od požara i o svim uočenim problemima , nedostacima i nepravilnostima odmah izvješćuje ravnatelja
  + obavlja druge poslove koji su u svezi s organiziranjem zaštite od požara.

**Članak 8.**

Radnici Škole su dužni u svezi sa zaštitom od požara:

* raditi i ponašati se na način da ne izazovu požar
* pridržavati se svih propisanih mjera zaštite od požara i izvršavati sve obveze u svezi sa zaštitom od požara
* upozoravati na opasnost od požara do kojega bi moglo doći zbog nedostataka na objektu, opremi, instalacijama i sl.
* završiti program osposobljavanja za provedbu preventivnih mjera zaštite od požara, gašenje požara i spašavanje ljudi i imovine ugrožene požarom
* sve uočene kvarove na uređajima ili instalacijama kojima se služe tijekom rada, prijaviti ravnatelju ili osobi iz članaka 6. i 7. ovoga pravilnika
* o nastanku požara izvijestiti Centar 112 , najbližu vatrogasnu postrojbu, a prema potrebi i policiju te sudjelovati u gašenju požara

**3. OBVEZE I ODGOVORNOSTI U PROVEDBI ZAŠTITE OD POŽARA**

**Članak 9.**

U okviru provođenja mjera zaštite od požara Škola je dužna :

1. pri projektiranju ili izvođenju radova na postojećim objektima, adaptaciji, rekonstrukciji i ugradnji uređaja i opreme te održavanju objekata i opreme mora se osigurati zaštita od požara tako da se u slučaju požara: očuva nosivost konstrukcije tijekom određenog vremena prema posebnim propisima, spriječi širenje vatre i dima unutar građevine i na susjedne građevine, omogući spašavanje i izlazak osoba iz građevine i zaštita spašavatelja
2. održavati slobodne i propisno označene evakuacijske putove i pristup vatrogasnim vozilima
3. redovito osposobljavati osobe ovlaštene za zaštitu od požara i radnike škole iz područja zaštite od požara
4. posjedovati uređaje, opremu i sredstava za gašenje požara, vatrogasnih aparata, druge uređaje za gašenje požara i ostalu propisanu opremu u skladu s tehničkim normativima i standardima za zaštitu od požara
5. održavati u ispravnom stanju električne, plinske, gromobranske , ventilacijske instalacije i uređaje i druge uređaje i opremu koja može prouzročiti nastajanje i širenje požara te o održavanju posjedovati dokumentaciju
6. prijenosni aparati za gašenje požara trebaju biti na propisan način označeni, uvijek dostupni i namjenski korišteni te trebaju sadržavati vidljivu oznaku o ispravnosti i funkcionalnosti
7. redovito obavljati kontrolu instalacija i uređaja iz točke 5. ovog članka i posjedovati valjanu dokumentaciju o kontrolama i održavanju
8. vidljivim znakovima označiti zabranu pušenja u svim prostorima Škole
9. poduzimati i ostale mjere radi zaštite od požara

**4. OBVEZE I ODGOVORNOSTI OSOBA S POSEBNIM OVLASTIMA I ODGOVORNOSTIMA**

**Članak 10.**

Ravnatelj je odgovorna osoba za provedbu mjera zaštite od požara i u svezi s požarom sukladno zakonskim i podzakonskim odredbama te odredbama ovog Pravilnika.

**5. UNUTARNJA KONTROLA PROVEDBE MJERA ZAŠTITE OD POŽARA, OVLASTI, OBVEZE I ODGOVORNOSTI**

**Članak 11.**

Unutarnju kontrolu provedbe mjera zaštite od požara provodi osoba iz članaka 6. i 7. ovog Pravilnika koja je obvezna o svim uočenim nedostacima i nepravilnostima glede mjera zaštite od požara i u svezi sa zaštitom od požara odmah izvijestiti ravnatelja koji je obvezan poduzeti sve potrebne mjere za otklanjanje uočenih nepravilnosti i sve ostale mjere u svezi zaštite od požara.

**6. NAČIN UPOZNAVANJA RADNIKA PRILIKOM STUPANJA NA RAD S OPASNOSTIMA I OPĆIM MJERAMA ZAŠTITE OD POŽARA TE OSPOSOBLJAVANJE RADNIKA ZA ZAŠTITU OD POŽARA I VOĐENJE EVIDENCIJE O TOME**

**Članak 12.**

1. Ravnatelj ili radnik kojega za to ovlasti ravnatelj dužan je sve radnike škole prilikom stupanja na rad upoznati s opasnostima i općim mjerama zaštite od požara.
2. Osim obveze iz stavka 1. ovog članka svi radnici trebaju biti informirani o mjestu na kojem se nalazi glavni ventil za vodu i glavna sklopka za isključivanje električne energije.

**Članak 13.**

1. Škola je obvezna radnike uputiti na osposobljavanje pučanstva za provedbu preventivnih mjera zaštite od požara, gašenje početnih požara i spašavanje ljudi i imovine ugroženih požarom prema posebnim propisima.
2. O ispunjavanju obveze iz stavka 1. ovog članka vodi se evidencija.

**7. OSPOSOBLJAVANJE RADNIKA ZA RUKOVANJE OPREMOM I SREDSTVIMA ZA DOJAVU I GAŠENJE POČETNIH POŽARA, PERIODIČNE PROVJERE ZNANJA I VOĐENJE EVIDENCIJE O TOME**

**Članak 14.**

1. Radnici su obvezni biti osposobljeni za rukovanje priručnom opremom i sredstvima za dojavu i gašenje početnih požara i periodično obnavljati ta znanja.
2. O obvezama iz stavka 1. ovog članka vodi se evidencija.

**8. OSPOSOBLJAVANJE RADNIKA ZA RAD NA RADNIM MJESTIMA S POVEĆANIM OPASNOSTIMA**

**Članak 15.**

1. Radnici koji rade na radnim mjestima s povećanim opasnostima za nastanak i moguće posljedice požara moraju biti osposobljeni za slučaj nastanka požara i moguće posljedice požara.
2. Osposobljavanje osoba iz stavka 1. ovog članka izvršit će radnik iz članaka 6. i 7. ovog Pravilnika odnosno ovlaštene pravne ili fizičke osobe.

**9. ODRŽAVANJE OPREME I SREDSTAVA ZA GAŠENJE POŽARA I OSOBA ZADUŽENA ZA ODRŽAVANJE OPREME**

**Članak 16.**

Sredstva za početno gašenje požara i sva ostala sredstva i oprema za gašenje požara moraju se držati u ispravnom stanju, redovito održavati i kontrolirati te o održavanju i kontroli voditi odgovarajuće evidencije.

**Članak 17.**

Hidranti i hidrantna mreža trebaju se održavati u ispravnom stanju na sljedeći način:

1. svi hidranti trebaju biti obilježeni oznakama
2. podzemni hidranti trebaju biti osigurani propisanim poklopcem, a zidni ormarićima
3. svaki zidni hidrant treba kompletirati s jednim do dva kotura vatrogasnih cijevi promjera 52 mm, s mlaznicom
4. prostor oko hidranta mora stalno biti slobodan da se hidrantu može nesmetano pristupiti, a u zimsko doba uvijek očišćen
5. najmanje jedanput mjesečno treba provjeriti dostupnost svih hidranata, a otklanjanje uočenih kvarova povjeriti stručnoj osobi
6. osigurati za sve hidrante tipsku spojnicu promjera 52 mm te nastavak istih dimenzija
7. postaviti vidne oznake gdje se nalazi glavni ventil za zatvaranje i otvaranje vode
8. hidrantsku mrežu sa svim uređajima jednom godišnje treba kontrolirati ovlaštena pravna osoba

**Članak 18.**

1. Vatrogasni aparati moraju biti postavljeni na uočljivim i lako dostupnim mjestima.
2. Prijenosni aparati postavljaju se na podu ili na zidu tako da im je ručka za nošenje u visini 1.5 m od poda.
3. Vatrogasni aparati moraju se stalno održavati.

**Članak 19.**

Održavanje vatrogasnih aparata obuhvaća:

* redoviti pregled
* periodični pregled

**Članak 20.**

1. Redoviti pregled vatrogasnih aparata obavlja se najmanje jedanput u tri mjeseca, a provodi ga radnik iz članaka 6. i 7. ovoga Pravilnika.
2. Redovitim se pregledom utvrđuje:

* uočljivost i dostupnost aparata
* opće stanje aparata
* stanje plombe zatvarača odnosno ventila
* kompletnost aparata

1. Uočene nedostatke radnik iz stavka 1. ovoga članka treba sam otkloniti.
2. Ako to nije moguće, otklanjanje nedostataka dužan je povjeriti ovlaštenoj pravnoj ili fizičkoj osobi.

**Članak 21.**

1. Periodični pregled vatrogasnih aparata obavlja se najmanje jedanput godišnje.
2. Periodični pregled vatrogasnih aparata obavljaju pravne osobe, fizičke osobe obrtnici ili stručne službe (serviseri) ovlašteni od proizvođača ili njegovog ovlaštenog zastupnika.
3. Nakon izvršenog periodičnog pregleda svaki se aparat označava propisanom naljepnicom.

**Članak 22.**

1. Osoba iz članaka 6. i 7. ovog pravilnika zadužena je za održavanje opreme i sredstava za gašenje požara.
2. O održavanju opreme i sredstava za gašenje požara vodi se evidencija.

**10. ODRŽAVANJE U ISPRAVNOM STANJU UREĐAJA I INSTALACIJA ČIJA NEISPRAVNOST MOŽE PROUZROČITI POŽAR ILI EKSPLOZIJU**

**Članak 23.**

1. Posebne mjere zaštite od požara obvezno se provode na:

* gromobranskim instalacijama
* dimovodno ložišnim i plinskim instalacijama,
* električnim instalacijama
* te ostalim uređajima i instalacijama za koje postoji povećana opasnost od požara

1. Instalacije i uređaji iz stavka 1. ovog članka moraju se redovito održavati i kontrolirati te o održavanju i kontroli voditi odgovarajuće evidencije.

**11. PODUZIMANJE ODGOVARAJUĆIH ORGANIZACIJSKIH I TEHNIČKIH MJERA ZAŠTITE OD POŽARA U SLUČAJU PRIVREMENOG POŽARNOG RIZIKA**

**Članak 24.**

1. Za slučaj privremenog požarnog rizika potrebno je poduzeti dodatne organizacijske, tehničke i ostale odgovarajuće mjere, a prema potrebi angažirati i odgovarajuće službe.
2. Mjere iz stavka 1. poduzimaju se u slučaju:

* rada s otvorenom vatrom, aparatima za varenje i uporabe otvorenog plamena ili alata koji iskre odrediti prostore u kojima se ovi poslovi mogu sigurno obaviti uz poduzimanje posebnih mjera zaštite od požara
* rada sa zapaljivim materijalima, otpadom ili sličnom ambalažom
* slučajeva u kojima se okuplja veći broj osoba u školi; priredbama, natjecanjima, izložbama i sl.

**12. USTROJSTVO MOTRENJA, JAVLJANJA I UZBUNJIVANJA O OPASNOSTIMA OD POŽARA**

**Članak 25.**

Motrenje, javljanje i uzbunjivanje o opasnostima od požara obavlja se u skladu s propisanim znakovima uzbunjivanja, prema planovima zaštite od požara te odlukama nadležnih tijela lokalne i regionalne samouprave.

1. **MJERE ZABRANE I OGRANIČENJA IZ ZAŠTITE OD POŽARA TE PROSTORIJE I PROSTORI NA KOJE SE ONE ODNOSE**

**Članak 26.**

1. Svi evakuacijski putovi moraju biti propisno označeni, a pristup vatrogasnim vozilima u svakom trenutku potpuno slobodan.
2. U cjelokupnom unutarnjem i vanjskom prostoru škole zabranjeno je pušenje , a vidljivim znakovima mora biti označena zabrana pušenja u svim prostorima Škole.
3. Rad s otvorenom vatrom, aparatima za varenje i uporabom otvorenog plamena ili alata koji iskre smije se obavljati samo u prostorima u kojima se ovi poslovi mogu sigurno obaviti uz poduzimanje posebnih mjera zaštite od požara.
4. Svu zapaljivu ambalažu, istrošene materijale i druge otpatke. svakodnevno treba iznositi iz prostorija i odlagati na odgovarajuće mjesto
5. Električne grijalice, kuhala i drugi električni aparati smiju se koristiti samo u određenim prostorijama.

**14. POSTUPANJE U SLUČAJU NASTANKA POŽARA**

**Članak 27.**

1. Svaki radnik i svaka osoba koja u Školi primijeti neposrednu opasnost od nastanka požara ili požar dužna je prema svojim psihofizičkim sposobnostima odmah pristupiti otklanjanju opasnosti odnosno gašenju požara, postupajući pri tome na način da ne dovede u opasnost sebe ili drugu osobu.
2. Osoba iz stavka 1. ovog članka dužna je o požaru izvijestiti Centar 112, najbližu vatrogasnu postrojbu, a prema potrebi i policiju.
3. Odmah nakon izbijanja požara u školi se mora isključiti električna energija na glavnoj razvodnoj ploči, uređaji u kotlovnici i dovod plina.
4. Do dolaska vatrogasaca ili policije radnici Škole i ostale osobe obvezne su poduzeti mjere za gašenje požara i pritom se koristiti svim primjerenim raspoloživim sredstvima.

##### Članak 28.

Nakon završenog gašenja požara ravnatelj je obvezan prema uputama i u dogovoru s voditeljem vatrogasne postrojbe koja je gasila požar prema potrebi organizirati dežurstvo i drugi oblik nadzora, kao i o požaru izvijestiti sva nadležna tijela.

##### 15. PRIJELAZNE I ZAVRŠNE ODREDBE

**Članak 29.**

Rješenje o razvrstavanju u kategoriju ugroženosti od požara i plan evakuacije prilozi su ovom Pravilniku.

**Članak 30.**

Pravilnik stupa na snagu osmog dana od dana objave na oglasnoj ploči Škole.

**Članak 31.**

Stupanjem na snagu ovoga Pravilnika prestaje važiti Pravilnik o zaštiti od požara, od 8. ožujka 2013. godine, KLASA: 003-05/13-04/49, URBROJ: 238/32-27-13-1.

KLASA: 003-05/21-01/5

URBROJ: 238-32-27-01-21-1

Vrbovec, 30. ožujka 2021. godine

Predsjednica Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ljiljana Škrinjar, prof. i dipl. bibl.

Ovaj Pravilnik o zaštiti od požara Osnovne škole Marije Jurić Zagorke, objavljen je na oglasnoj ploči Škole dana 31. ožujka 2021. godine.

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Edina Operta, prof.